Bryssel 27.8.2004

KOM(2004) 574 lopullinen

KOMISSION TIEDONANTO

vastauksena riippumattomien asiantuntijoiden korkean tason paneelin huomautuksiin ja suosituksiin kuudenteen puiteohjelmaan kuuluvien uusien välineiden tehokkuuden arvioinnista{SEC(2004) 1057}

ASIAYHTEYS

Kuudennen tutkimuspuiteohjelman hyväksymistä koskevan neuvoston ja Euroopan parlamentin päätöksen mukaisesti sekä Integrointi-erityisohjelman edellyttämällä tavalla lokakuussa 2003 perustettiin korkean tason asiantuntijoiden paneeli arvioimaan kuudennen tutkimuspuiteohjelman uusien toteutusvälineiden tehokkuutta.

Korkean tason paneelille annettiin tehtäväksi laatia puolivälin arvio uusien välineiden vaikutuksista ja niiden merkityksestä tutkimuspuiteohjelman tavoitteiden saavuttamisessa erityisesti seuraavien kysymysten osalta:

- yhteisön tutkimuksesta saatava lisäarvo kansallisten toimien näkökulmasta

- kriittinen massa

- tutkimusresurssien integrointi

- hallinnon yksinkertaistaminen.

Heinäkuun 1. päivänä 2004 korkean tason paneeli luovutti virallisesti komissiolle kertomuksensa. Kertomus sisältää tiivistelmän lisäksi johdannon ja yleiskatsauksen, jossa käsitellään koottuja tietoja ja kuudennen tutkimuspuiteohjelman käyttäjäyhteisön tärkeimpiä näkemyksiä. Lisäksi kertomukseen sisältyvät paneelin päätelmät ja suositukset, jotka liittyvät sekä kuudennen tutkimuspuiteohjelman jäljellä olevien vaiheiden toteuttamiseen että seitsemännen tutkimuspuiteohjelman laatimista koskeviin näkymiin.

KOMISSION KANTA PANEELIN TYÖHÖN JA VALLITSEVAT RAJOITTEET

Komissio on tyytyväinen paneelin kertomuksen laatuun, joka perustuu tiedeyhteisön parissa toteutettuihin yksityiskohtaisiin keskusteluihin ja selvityksiin. Komissio korostaa lisäksi, että suurin osa paneelin laatimista päätelmistä on suuressa määrin yhdenmukainen sen omien huomioiden kanssa. Nämä huomiot ovatkin jo johtaneet - kuten oheisesta työasiakirjasta ilmenee - "korjaavien toimenpiteiden" hyväksymiseen, millä on pyritty muuttamaan kuudetta tutkimuspuiteohjelmaa joustavammaksi ja käyttäjien kannalta helpommaksi. Näitä "korjaavia toimenpiteitä" tullaan lisäksi tehostamaan kuudennen tutkimuspuiteohjelman jäljellä olevien vaiheiden aikana. On kuitenkin todettava, että sellaisia toimenpiteitä, jotka edellyttäisivät muutoksia voimassaolevaan oikeudelliseen kehykseen (neuvoston päätös tutkimuspuiteohjelman hyväksymisestä, erityisohjelmat, osallistumissäännöt, komission päätös vakiosopimuksen hyväksymisestä), voidaan käsitellä vasta, kun ryhdytään valmistelemaan seitsemättä tutkimuspuiteohjelmaa ja siihen liittyvää lainsäädäntöä.

KOMISSION KANTA PANEELIN NÄKEMYKSIIN

Komissio ottaa tyytyväisenä vastaan ensimmäisen paneelin kertomukseen sisältyvistä keskeisistä viesteistä, joka tukee komission kuudennen tutkimuspuiteohjelman valmistelussa soveltamia omia näkemyksiä: Uusien välineiden tavoitteet ovat päteviä, ja näin erityisesti siltä osin kuin niiden avulla pyritään eurooppalaisen tutkimusalueen perustamiseen. Välineet on myös asiaankuuluvalla tavalla sovitettu sisällöltään mainittujen tavoitteiden mukaisiksi.

Komissio on myös täysin samaa mieltä paneelin kanssa tämän päätellessä, että tiedeyhteisö tarvitsee tietynlaista jatkuvuutta sen käyttöön annettujen välineiden osalta. Tämä pätee sekä tarpeeseen säilyttää niin kutsutut perinteiset välineet, kuten kohdennetut erityishankkeet ja muut koordinointitoimet, että uusien välineiden, kuten integroidut hankkeet ja osaamisverkostot, käyttämiseen myös seitsemännessä tutkimuspuiteohjelmassa .

Tämä vastaa myös täysin niitä suuntaviivoja, jotka komissio esitti 16. kesäkuuta 2004 julkistamassaan tiedonannossa "Tiede ja teknologia Euroopan tulevaisuuden avaintekijöinä - suuntaviivoja unionin tutkimusrahoituspolitiikalle"[1].

Kolmas paneelin keskeisistä viesteistä koskee uusien välineiden toteuttamista. Nämä välineet poikkeavat toisistaan eri vaiheidensa perusteella aina ehdotuksen esittämisestä sitä koskevan sopimuksen tekemiseen. Komissio on tietoinen siitä, että tiettyjä parannuksia on tehtävä uusien välineiden toteuttamisen osalta, ja se onkin jo hyväksynyt ja pannut täytäntöön tiettyjä aiheeseen liittyviä "korjaavia toimenpiteitä", ja eräitä näistä toimenpiteistä tullaan kuudennen tutkimuspuiteohjelman kuluessa vielä tehostamaan. Komissio ei kuitenkaan yhdy kaikkiin kertomuksessa esitettyihin päätelmiin, kuten siihen, että osallistujat saisivat itselleen täyden valinnanvapauden tavoitteiden ja välineiden suhteen. Komissio ei myöskään ole samaa mieltä tietyistä lausunnoista, joita osallistujat ovat esittäneet ehdotusten arviointimenettelyn laadusta.

Komissio korostaa myös, että kyseessä olevaa toimenpidettä on kokonaisuudessaan tarkasteltava seitsemännen tutkimuspuiteohjelman valmisteluvaiheen näkökulmasta. Tässä yhteydessä komissio uudistaa sitoumuksensa, jonka se esitti 16. kesäkuuta 2004 julkistetussa tiedonannossaan "Tiede ja teknologia Euroopan tulevaisuuden avaintekijöinä - suuntaviivoja unionin tutkimusrahoituspolitiikalle": "Rahoitus- ja hallintosääntöjä on tarkistettava ja yksinkertaistettava nykyisistä käytännöistä saatujen kokemusten perusteella. Tarkoituksena on käynnistää tähän liittyvä prosessi, johon osallistuvat ohjelmien käyttäjät ja kansalliset tutkimusjärjestelmät. Rahoitussääntöjä tarkastellaan uudelleen, ja neuvostolle ja Euroopan parlamentille esitetään ehdotuksia seuraavaa tutkimuspuiteohjelmaa ja sen osallistumissääntöjä koskevien komission päätösehdotusten yhteydessä".

Tämän vuoksi komissio on muun muassa käynnistänyt rahoitusmekanismeja koskevan selvityksen löytääkseen tapoja, joilla voitaisiin keventää osallistujien velvoitteita vielä lisää mutta samalla kuitenkin pystyttäisiin takaamaan julkisten varojen käytön edellyttämä avoimuus.

Liitteenä olevassa asiakirjassa esitetään yksityiskohtaisesti jokaisen välineiden toteuttamista koskevan suosituksen osalta tilanneanalyysi ja komission kanta sekä tarpeen vaatiessa jo hyväksytyt tai suunnitellut korjaavat toimenpiteet tai toimenpiteet, joiden toteutus on ehdotettu seitsemännen tutkimuspuiteohjelman yhteyteen silloin, kun ne edellyttävät muutoksia voimassaolevaan oikeudelliseen kehykseen.

[1] KOM(2004) 353.